Rata şomajului înregistrat la nivel naţional a fost, la finele lunii februarie, de 3,06%, mai mare cu 0,06 puncte procentuale decât cea din aceeaşi lună a anului 2023, informează Agenţia Naţională pentru Ocuparea Forţei de Muncă.
Numărul total de şomeri la finele lunii februarie 2024 a fost de 246.701 de persoane, dintre care 56.704 au fost şomeri indemnizaţi şi 189.997 neindemnizaţi. Numărul şomerilor indemnizaţi a scăzut cu 940 de persoane, iar numărul şomerilor neindemnizaţi a crescut cu 7.826 de persoane faţă de luna precedentă.
Pe medii de rezidenţă, numărul şomerilor la finele lunii februarie se prezintă astfel: 70.270 şomeri provin din mediul urban şi 176.431 şomeri provin din mediul rural.
Numărul şomerilor femei era de 116.346 de persoane, în timp ce numărul şomerilor bărbaţi era de 130.355 de persoane.
Cei mai mulţi şomeri aveau între 40 – 49 de ani (62.760), urmaţi de cei cu vârsta peste 55 ani (53.778), la polul opus aflându-se persoanele între 25 – 29 de ani (14.980).
În ceea ce priveşte structura şomajului după nivelul de instruire, şomerii fără studii şi cei cu nivel de instruire primar aveau o pondere însemnată în totalul şomerilor înregistraţi în evidenţele ANOFM (29,71%). Şomerii cu nivel de instruire gimnazial reprezentau 34% din totalul şomerilor înregistraţi, iar cei cu studii universitare 4,77%.